b'\n_START_ARTICLE_\nBi\xc5\xa1\n_START_SECTION_\nZgodovina\n_START_PARAGRAPH_\nPrvi\xc4\x8d se v pisnih dokumentih omenja 7. januarja 1425, kot Klein Wichtsch. Blaznik ga sicer postavlja v Bi\xc5\xa1e\xc4\x8dki Vrh, vendar iz hrastov\xc5\xa1kih urbarjev lahko sklepamo, da je bilo ime Bi\xc5\xa1 velikokrat nejasno uporabljeno, odvisno od pisarja. Tukaj imamo namre\xc4\x8d tri sosednje vasi: Bi\xc5\xa1, Bi\xc5\xa1e\xc4\x8dki Vrh in Nadbi\xc5\xa1ec. Po prvem zapisu bi lahko sklepali da, gre za povezanost Bi\xc5\xa1a, Bi\xc5\xa1e\xc4\x8dkega Vrha ali Nadbi\xc5\xa1ca, ker so morali na sedmih hubah (povr\xc5\xa1inska mera) med drugim dajati 62 veder mo\xc5\xa1ta (gornine). Sama vas Bi\xc5\xa1 se prvi\xc4\x8d omenja leta 1441 kot Wischdorf._NEWLINE_Prav gotovo gre za starej\xc5\xa1e naselje, ker ima podoben polo\xc5\xbeaj kot sosednje vasi, ki se omenjajo \xc5\xbee veliko prej, na primer Lo\xc4\x8di\xc4\x8d - 1307 ali Hvaletinci 1293. Sicer je Bi\xc5\xa1 spadal pod zemlji\xc5\xa1ko gospostvo Hrastovec, iz tega lahko sklepamo, da gre za starej\xc5\xa1o poselitev. Dokazi o poselitvi so veliko starej\xc5\xa1i, saj tukaj ob ledinskem imenu Gomile zasledimo ostanke pozno anti\xc4\x8dnih gomil, ki so bile na \xc5\xbealost koncem prej\xc5\xa1njega stoletja uni\xc4\x8dene._NEWLINE_Sama vas je bila v srednjem veku in kasneje zelo bogata in se po \xc5\xa1tevilu prebivalstva ni kaj dosti spreminjala. Saj je leta 1725 v uradu Bi\xc5\xa1 47 vpisanih posestnikov, v prvi polovici 19. stoletja (1823) pa 53 hi\xc5\xa1 in 315 prebivalcev. Podatki za leto 1885 govorijo o 64 hi\xc5\xa1ah in 321 prebivalcih. Danes ima Bi\xc5\xa1 315 prebivalcev. \xc5\xa0tevilo prebivalstva se veliko ne spreminja, kar ka\xc5\xbee na sorazmerno bogato podro\xc4\x8dje in dokazuje, da tukaj \xc5\xbeivijo podjetni in vstrajni ljudje._NEWLINE_Organizacijsko je Bi\xc5\xa1 spadal do 1945 pod sodni okraj Lenart. Ko je bila leta 1790 ustanovljena \xc5\xbeupnija Sv. Bolfenk pri Bi\xc5\xa1u je bil izlo\xc4\x8den iz \xc5\xbeupnije Sv. Rupert. Od ustanovitve ob\xc4\x8din pa do leta 1933 je bil samostojna ob\xc4\x8dina, nato pridru\xc5\xbeen Ob\xc4\x8dini Trnovska vas. Danes Bi\xc5\xa1 spada v ob\xc4\x8dino Trnovska vas._NEWLINE_Leta 1876 je bilo ustanovljeno Gasilsko dru\xc5\xa1tvo Bi\xc5\xa1, ustanovitelj je bil rojak dr. Jo\xc5\xbeef Mur\xc5\xa1ec. Za nabavo nove gasilnice je prispeval 300 goldinarjev. Leta 1959 je bil zgrajen nov gasilski dom v Bi\xc5\xa1u, pridobili pa so si tudi nov dru\xc5\xa1tveni prapor.\n_START_SECTION_\nGospodarstvo\n_START_PARAGRAPH_\nNaravni pogoji za kmetijstvo nudijo mo\xc5\xbenost obdelave rodovitnih polj na terasi; na pobo\xc4\x8dju proti Pesnici, kjer so tla meliorirana, pa so po ve\xc4\x8dini travniki.\n_START_SECTION_\nNaravne posebnosti\n_START_PARAGRAPH_\nV Bi\xc5\xa1u se nahaja edini mo\xc4\x8dvirnat del Pesni\xc5\xa1ke doline - Jezera, v katerem \xc5\xbeivi 43 vrst ptic. Pojavljajo se male bele \xc4\x8daplje (Egretta garzetta) in veliko gnezdi\xc5\xa1\xc4\x8de sivih \xc4\x8dapelj (Ardea cinerea). Va\xc5\xa1\xc4\x8dani Bi\xc5\xa1a so dobili tudi posebno priznanje DOPPS-a za ohranjanje naravnega okolja. V tem delu je tudi rasti\xc5\xa1\xc4\x8de mo\xc4\x8dvirske logarice (Fritillaria meleagris), ki v Sloveniji spada med 34 najbolj ogro\xc5\xbeenih rastlinskih vrst._NEWLINE_Gnezdna kolonija sivih \xc4\x8dapelj se nahaja ob cesti na nasipu reke Pesnice. Leta 1982 je \xc5\xa1tela 50 gnezd, od teh je bilo 49 zasedenih. Drevesni sestoj v glavnem tvori jel\xc5\xa1a, ki sta ji prime\xc5\xa1ana jesen in z manj\xc5\xa1im dele\xc5\xbeem dob. Spomladi 1998 so u\xc4\x8denci \xc5\xa1ole Trnovska vas pre\xc5\xa1teli gnezda sive \xc4\x8daplje. Na\xc5\xa1teli so 112 gnezd. Leto kasneje je bilo gnezd 122, leta 2000 je bilo od 131 gnezd zasedenih 130.'